Gradski menažder Goran Vesić izjavio je da prema njegovim saznanjima niko iz gradske vlasti još nije pozvan da da izjavu Tužilaštvu povodom slučaja Savamala. U Višem tužilaštvu Insajder.netu nisu želeli da komentarišu ovu informaciju jer je to, kako su naveli, deo predistražnog postupka.

U izbornoj noći između 24. i 25. aprila tri bagera i maskirani ljudi rušili su objekte u beogradskoj četvrti Savamala. Javnost je ubrzo počela da postavlja pitanja o tome ko je odgovoran za rušenje, dok je kod nadležnih institucija nastupio “zavet ćutanja. Sve do 8. juna, kada je premijer Srbije Aleksandar Vučić na vanrednoj konferenciji za medije rekao da iza slučaja Savamala stoje najviši organi gradske vlasti u Beogradu.

Na pitanje novinara B92 odakle mu te informacije, premijer je tada rekao da su informacije stigle iz policijske istrage, ali da će Tužilaštvo odlučivati o tome da li ima elemenata krivičnog dela.

Uprkos tome što je još pre tri meseca premijer gradsku vlast obeležio kao odgovorne za rušenje u Savamali, kako prenosi agencija Beta, gradski menadžer Goran Vesić rekao je danas novinarima da nema informaciju da je neko iz gradske vlasti davao izjavu Tužilaštvu i da su za istragu zaduženi pravosudni organi.

Na današnjoj sednici Skupštine Grada Beograda opet se polemisalo o rušenju u Savamaloj. Dok je predlog Demokratske stranke da se na početku sednice raspravlja o rušenju objekata u Savamali odbijen, ispred Skupštine Grada Inicijativa Ne da(vi)mo Beograd održala je konferenciju i najavila novi protest za 29. septembar zbog nelegalnog rušenja u Savamali.

Međutim, pravosudni organi se već četiri meseca ne oglašavaju, apelujući čak na medije “da ne ubrzavaju krivični i predistražni postupci” i ne vrše pritisak na Tužilaštvo.

Insajder.net pitao je danas, nakon više od 120 dana od kada su nepoznati ljudi srušili privatnu imovinu u Savamali, šta se dešava s istragom.

U Tužilaštvu isti odgovor kao i do sada – u toku je predistražni postupak, ne možemo ništa da komentarišemo.

U javnosti se već duže polemiše o razlozima zašto Tužilaštvo ovako “sporo” vodi istragu o rušenju u Savamaloj. Dok jedni optužuju političare da ne dozvoljavaju Tužilaštvu Ustavom garantovanu samostalnost, drugi navode da je moguć razlog dugog predistražnog postupka to što Policija nedovoljno sarađuje s Tužilaštvom.

Slučaj rušenja u Savamali, umesto da svoj epilog dobije na sudu, služi za političke obračune.

Dok opozicija slučaj od početka koristi da kritikuje gradsku, ali i državnu vlast, predstavnici vlasti svako pitanje u vezi s ovom temom proglašavaju plaćenom kampanjom.

Desetak dana pošto je u javnosti pokrenuto pitanje noćnog rušenja dela Savamale, u emisiji Insajder bez ograničenja - rušenje pod maskama, novinari Insajdera otkrili su da iza rušenja ovog dela Savamale zapravo stoji država.